Han er HR-chef i DHL Global Forwarding men lider samtidig af angst. - Jeg har dårlige vaner med ikke at tage telefoner, når jeg ikke kender telefonnumrene, og som HR-chef så er der en del af dem. Det gør, at jeg har skullet finde nogle systemer til få dem sluset ind, siger Christoffer Hagen, HR-chef i DHL Global Forwarding. Han har valgt at fortælle om sit handicap og det, føler han, er blevet godt modtaget. - Jeg har valgt at være åben omkring det, og det er måske det jeg har modtaget de fleste tilbagemeldinger på, at sådan en person som mig, dem ser man typisk ikke være åben og ærlig omkring sådan nogle ting, siger Christoffer Hagen. Positiv respons på arbejdspladsen Det, at Christoffer Hagen sidder i en chefstilling, ser han kun som en fordel, når det handler om at nedbryde fordomme om folk med handicap. Derfor glæder det ham også, at Det Centrale Handicapråd nu vil gøre noget ved, at folk med handicaps er overrepræsenteret i arbejdsløshedsstatistikkerne. En ny kampagne skal hjælpe med at nedbryde de fordomme, der kan være overfor det at have en kollega, som har et handicap. Og det glæder Christoffer Hagen, som er på samme mission. - Det skal jo være naturligt uanset, hvor man sidder i organisationen, siger Christoffer Hagen. og tilføjer: - Har jeg så en mulighed for at slå mere igennem, fordi jeg har en titel eller et job, hvor man ikke ser det, så synes jeg kun er positivt at bruge det til den del. At få fokus på.

Referat:
Christoffer Hagen har på sit arbejde valgt at bære solsikkesnoren, som er det internationale symbol for personer med usynligt handicap.